बाहर से इंजेक्शन मंगवाने पर एमएस ने दिया नोटिस
सिम्स में एंटी डी इंजेक्शन रहने के बावजूद गर्भवती महिला के रिक्शा चालक पति से वार्ड के डाॅक्टर ने बाहर से इंजेक्शन लाने के लिए कहा। इंजेक्शन महंगा होने के चलते चालक ने अपनी रिक्शा बेचकर इंजेक्शन की व्यवस्था की। दैनिक भास्कर में खबर प्रकाशित होने के बाद प्रभारी एमएस डा. रमणेश मूर्ति ने प्रसूति एवं स्त्री रोग विभाग की एचओडी डॉ. मीना आर्मो को नोटिस जारी कर 24 घंटे के अंदर जवाब देने के लिए कहा है। बिल्हा क्षेत्र के ग्राम हरदी कला निवासी जागेश्वरी पति सुशील 30 वर्ष को प्रसव पीड़ा होने पर परिजन पिछले गुरुवार की रात करीब 11 बजे सिम्स लेकर अाए। यहां उसने बच्ची को जन्म दिया। इसके बाद डाॅक्टरों ने तुरंत महिला के पति सुशील साहू को एंटी-डी आरएचओ,रोकलॉन इंजेक्शन खरीद कर लाने के लिए पर्ची लिखकर दी। यह इंजेक्शन मां और नवजात का अलग ब्लड ग्रुप होने पर मां की रोग प्रतिरोधक क्षमता बढ़ाने के लिए लगाया जाता है। सुशील को बाहर के मेडिकल दुकान संचालक ने इंजेक्शन की कीमत 2492 रुपए होने की जानकारी दी। सुशील ने अपनी रिक्शा बेचकर इंजेक्शन खरीदा। सिम्स आने के बाद पता चला कि इस इंजेक्शन की जरूरत नहीं है। बाद में सिम्स प्रबंधन के हस्तक्षेप पर दुकान संचालक ने इंजेक्शन वापस लिए और सुशील को रकम लौटाई। मामले पर भास्कर ने प्रमुखता से खबर का प्रकाशन किया था। इस मामले में प्रसूति एवं स्त्री रोग विभाग की एचओडी से प्रभारी एमएस ने 9 बिंदुओं पर जानकारी मांगी है।
नोटिस देकर जवाब मांगा गया है
मरीज से बाहर से महंगा इंजेक्शन मंगवाने के मामले में संबंधित विभाग के प्रमुख को नोटिस जारी कर जवाब मांगा गया है। जवाब मिलने के बाद आगे की प्रक्रिया बढ़ाई जाएगी। -डाॅ. रमणेश मूर्ति, प्रभारी एमएस सिम्स।
hin_Deva hin_Deva hin_Deva hin_Deva